Diari Oficial de la Generalitat Valenciana


Sumari del DOGV 3195, del 03-03-1998 (1998/1173)

ORDRE de 30 de desembre de 1997, de la Conselleria de Cultura, Educació i Ciència, per la qual es convoca el concurs públic per a la concessió d'ajudes per a l'equipament dels serveis d'informació juvenil.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3195

Data del DOGV
:   03-03-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/1173


Data del document
:   30-12-1997

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 30 de desembre de 1997, de la Conselleria de Cultura, Educació i Ciència, per la qual es convoca el concurs públic per a la concessió d'ajudes per a l'equipament dels serveis d'informació juvenil. [1998/X1173]
  
La Llei 4/1989, de 26 de juny, de la Generalitat Valenciana, per la qual es va crear l'Institut Valencià de la Joventut com a òrgan encarregat de l'execució i la coordinació de la política de joventut a la Comunitat Valenciana, estableix, en l'article 3 i com una de les funcions de dit organisme, fer arribar als joves la informació, la documentació i l'assessorament necessaris per tal de dur a terme les seues iniciatives i exercir els seus drets.
  
Sobre la base d'aquests drets i competències, i com a conseqüència de la necessitat d'atendre la gran demanda informativa del sector juvenil, a la Comunitat Valenciana han sorgit una sèrie d'iniciatives adreçades a cobrir aquesta demanda, per la qual cosa cal arbitrar ajudes que tendisquen a garantir que la prestació d'aquest servei al col·lectiu juvenil es realitze, a la Comunitat Valenciana, en condicions idònies.
  
Per tot això i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Es convoca concurs públic per a la concessió d'ajudes per a l'equipament dels serveis d'informació juvenil i s'aproven les bases que el regiran, les quals s'inclouen com a annex I d'aquesta ordre.
  
Segon
  
L'import global màxim de les ajudes que es concediran serà de vint milions de pessetes (24.463.991 PTA), que s'abonaran a càrrec del capítol VII, línia de crèdit 703, del pressupost de l'Institut Valencià de la Joventut per a 1997.
  
Tercer
  
Correspon al director general de l'Institut Valencià de la Joventut la facultat de concedir aquestes ajudes.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè adopte les resolucions que calga per al desenvolupament i l'execució d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, podrà interposar-se recurs contenciós administratiu, en el termini de dos mesos comptadors a partir del dia següent a la seua publicació en el Diari Oficial de la Generalitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana.
  
Per a la interposició del recurs es requereix fer-ne prèviament la comunicació a la Conselleria de Cultura, Educació i Ciència. Tot això de conformitat amb el que disposa l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 30 de desembre de 1997
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex I
  
Bases de la convocatòria
  
Primera. Beneficiaris
  
1. Podran sol·licitar ajudes, d'acord amb el que disposa aquesta convocatòria, els ajuntaments i les associacions juvenils de la Comunitat Valenciana que disposen de centres d'Informació Juvenil adscrits a la xarxa.
  
2. Aquestes entitats podran sol·licitar ajudes per a l'equipament dels seus centres.
  
Segona. Equipament
  
Les ajudes contribuiran a l'equipament dels centres d'Informació Juvenil i cobriran la diferència entre l'aportació de l'entitat sol·licitant i el pressupost total del nou equipament, fins un màxim del 60%.
  
Tercera. Sol·licituds
  
1. Les sol·licituds es presentaran en imprès normalitzat que facilitarà l'Institut Valencià de la Joventut (IVAJ) i hauran d'anar acompanyades de la documentació següent:
  
Ajuntaments:
  
- Certificació de l'acord municipal o de l'òrgan competent de l'entitat que autoritze la inversió que es pretén realitzar.
  
- Certificat de l'interventor municipal on conste la part del pressupost dedicada al Centre d'Informació Juvenil (CIJ).
  
- Memòria de les activitats de l'any 1996 que incloga: dades sobre el funcionament general del CIJ i dels serveis que presta, relació de les activitats realitzades des del CIJ, pressupost del CIJ, publicacions realitzades i infraestructures del CIJ (descripció dels mitjans tècnics i del mobiliari).
  
- Programa d'actuació en matèria d'informació juvenil, i també programa d'inversions i/o adquisicions.
  
- Compromís de l'entitat d'aportar la part de la inversió que no subvencione l'IVAJ.
  
Associacions juvenils:
  
- Estatuts de l'associació i declaració d'estar degudament constituïda i inscrita en el Cens d'Associacions Juvenils.
  
- Memòria de les activitats de l'any 1996 que incloga: dades sobre el funcionament general del CIJ i dels serveis que presta, relació de les activitats realitzades des del CIJ, pressupost del CIJ, publicacions realitzades i infraestructures del CIJ (descripció dels mitjans tècnics i del mobiliari).
  
- Programa d'actuació en matèria d'informació juvenil, i també programa d'inversions i/o adquisicions.
  
- Compromís de l'entitat d'aportar la part de la inversió que no subvencione l'IVAJ.
  
- Certificat emitit per l'òrgan competent de l'associació en el que s'expressa la persona que exerceix les funcions de president.
  
Les entitats sol·licitants d'ajudes podran presentar la sol·licitud i tota la documentació requerida a la seu de l'Institut Valencià de la Joventut; a les unitats territorials de l'Institut Valencià de la Joventut d'Alacant i Castelló; a les direccions territorials de Cultura, Educació i Ciència; o bé enviar-les per qualsevol dels procediments que estableix l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
2. El termini de presentació de sol·licituds serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana. Els terminis que acaben en dies que siguen inhàbils s'entendran prorrogats fins el primer dia hàbil següent.
  
D'acord amb la instrucció 6/1996, de 10 de setembre, de la Secretaria General de la Conselleria de Cultura, Educació i Ciència, els terminis que acaben en dies que siguen inhàbils en l'àmbit de la Comunitat Valenciana, i també els dissabtes i els dies 24 i 31 de desembre o qualsevol altre que reglamentàriament així es declare, s'entendran prorrogats fins el primer dia hàbil següent.
  
3. Si les sol·licituds no reuniren la documentació i els requisits exigits en el punt 1 d'aquesta base, es requerirà l'entitat interessada perquè, en el termini de deu dies, n'esmene els defectes, tot prevenint-la que altrament se li tindrà per desistit i s'arxivarà sense més tràmit amb els efectes previstos en l'article 42.1) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quarta. Comissió avaluadora i resolució de la convocatòria
  
1. Es crea la comissió d'avaluació per a l'estudi i la valoració de les sol·licituds presentades, integrada pels membres següents:
  
- El cap del Servei de Promoció Juvenil de l'Institut Valencià de la Joventut, com a president.
  
- Dos tècnics de l'Institut Valencià de la Joventut, designats pel director general.
  
- Un representant del Consell de la Joventut de la Comunitat Valenciana.
  
- Un funcionari de l'IVAJ, com a secretari, amb veu i sense vot.
  
La comissió elevarà una proposta al director general de l'Institut Valencià de la Joventut, qui resoldrà l'adjudicació de les subvenciones.
  
2. La resolució d'aquesta convocatòria es realitzarà en el termini màxim de tres mesos, comptadors a partir de l'acabament del termini de presentació de sol·licituds. Contra ella podrà interposar-se recurs ordinari davant de la Conselleria de Cultura, Educació i Ciència en el termini d'un mes. Si no recau resolució expressa en el termini abans esmentat, s'entendrà que les sol·licituds han estat desestimades.
  
Cinquena. Puntuació de les sol·licituds
  
Per a la concessió d'ajudes es tindran en compte els criteris següents:
  
a) Serveis que presta el CIJ (fins 20 punts).
  
b) Si el servei té projecció comarcal (fins 10 punts).
  
c) Equipament que té el CIJ (fins 5 punts).
  
Sisena. Justificació i pagament
  
Les entitats a les quals s'haja concedit l'ajuda hauran de presentar, en el termini de 15 dies a partir de la notificació de concessió, els documents següents:
  
a) Memòria de les activitats realitzades durant 1997.
  
b) Factures de l'equipament adquirit.
  
Setena. Obligacions dels beneficiaris
  
1. Els beneficiaris de les ajudes hauran de complir les obligacions següents:
  
a) Realitzar el programa subvencionat.
  
b) Acreditar davant de l'Institut Valencià de la Joventut la realització del programa subvencionat, i també el compliment dels requisits i les condicions que determinen la concessió o el gaudi de l'ajuda.
  
c) Comunicar les modificacions que es produïsquen en el desplegament del programa subvencionat.
  
d) Admetre la presència de supervisors de l'Institut Valencià de la Joventut.
  
e) Sotmetre's a les actuacions de control financer que corresponen a la Intervenció General, quant a les ajudes concedides.
  
f) Acreditar que, en el moment de l'atorgament, estan al corrent de les seues obligacions tributàries i davant la Seguretat social. Les obligacions i la forma en què s'hauran d'acreditar són les que regula l'Ordre de 30 de maig de 1996, de la Conselleria d'Economia i Hisenda, referent a la forma d'acreditar pels beneficiaris de subvencions, la exigència prevista en l'article 47.7 del Text Refós de la Llei d'Hisenda Pública de la Generalitat Valenciana.
  
g) Comunicar a l'Institut Valencià de la Joventut l'obtenció de subvencions o ajudes per a la mateixa finalitat procedents de qualssevol administracions o ens públics.
  
h) Fer constar, en tot el material imprès que s'utilitze en les activitats corresponents, la col·laboració de l'Institut Valencià de la Joventut.
  
2. Tota alteració de les condicions tingudes en compte per a la concessió de l'ajuda i, en tot cas, l'obtenció concorrent de subvencions o ajudes d'altres administracions públiques o d'ens públics o privats, podrà donar lloc a la modificació de la resolució de concessió.
  
L'import de les subvencions regulades en aquesta base en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà el beneficiari.